Føreren af en Citroën C5 mistede fredag aften kontrollen over sin bil, og kørte kort før kl. 22 frontalt ind i Ove Thomsens hus i udkanten af Sjørring vest for Thisted. Føreren fik et brud på kraniet, og han er nu indlagt på Thisted Sygehus. - Jeg sad og så fjernsyn, og så gav det et ordentligt rabalder, så jeg troede at huset var væltet om ørene på mig, siger Ove Thomsen til TV2/NORD. Ifølge Midt- og Vestjyllands Politi er der tale om en soloulykke, hvor føreren af uforklarlige årsager mister kontrollen med bilen og kører over et stakit, inden han rammer Ove Thomsens hus. Både brandvæsen og Falck blev kaldt ud til ulykken, men føreren af bilen var selv i stand til at komme ud og over til ambulancen. Føreren blev testet for spiritus i blodet, og han skal afhøres af politiet i starten af næste uge for at få opklaret, hvad der forsagede ulykken. En nabo siger til TV2/NORD, at det er fjerde gang huset bliver ramt, og denne gang har det fået så omfattende skader, at Ove Thomsen nu er flyttet til en ny bolig.

Referat:
Fredag aften fik pensionist Ove Thomsen uventede gæster, da en personbil bragede ind gennem væggen og ind hans entre og mellemgang til hans badeværelse.